《初夏杂兴四首 其一》
宋代·方一夔

肥梅贴晕麦摇芒，四月山居取次凉。古砌月铺铜沓冒，寒松风撼铁琅当。

儿孙犹有将军臭，厮役空知太尉香。有客纵谈当世事，薜萝深处更移床。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。